Predkladacia správa

Ministerstvo financií SR vypracovalo návrh nariadenia vlády Slovenskej republiky o zániku daňového nedoplatku  zodpovedajúceho nezaplatenej sankcii prislúchajúcej k zaplatenej dani z dedičstva, dani z darovania a dani z prevodu a prechodu nehnuteľností mimo Plánu legislatívnych úloh vlády SR na rok 2006.

	Návrh nariadenia vlády ustanovuje, že daňový nedoplatok evidovaný  k 31. decembru  2006  a zodpovedajúci nezaplateným penále, pokute a zvýšeniu dane, ktoré boli vyrubené alebo uložené a súvisia s daňovou povinnosťou, ktorá vznikla do 31. decembra 2003, ako aj  sankčnému úroku a pokute, ktoré boli vyrubené alebo uložené a súvisia s daňovou povinnosťou, ktorá vznikla v priebehu roka  2004 (ďalej len „sankcie“) a ktoré prislúchajú k dani z dedičstva, dani z darovania a dani z prevodu a prechodu nehnuteľností zaplatenej do 30. septembra 2006 a boli, resp.  sú ako daňový nedoplatok evidované voči fyzickým osobám a právnickým osobám, zaniká 1. januára 2007. Podnetom pre vypracovanie návrhu nariadenia vlády je skutočnosť, že v rámci daňovej reformy boli daň z darovania a daň z dedičstva od 1. januára  2004 zrušené a daň z prevodu a prechodu nehnuteľností  (ďalej len „majetkové dane“)  sa uplatňovala len vtedy, ak daňová povinnosť vznikla do konca roku 2004. Dôvodom zrušenia majetkových daní bolo, že predstavovali viacnásobné zdanenie majetku nadobudnutého zo zdanených príjmov  a taktiež, že výnos z týchto daní tvoril nízky podiel na príjmoch štátneho rozpočtu. 

Návrh nariadenia vlády si nevyžaduje zvýšené výdavky zo štátneho rozpočtu, rozpočtov obcí a vyšších územných celkov, naopak zaplatením  majetkových daní (okrem sankcií) sa očakáva nárast daňových príjmov štátneho rozpočtu o viac ako 1 mld. Sk. Nemá dopady na zamestnanosť, environmentálnu oblasť a na podnikateľské prostredie.